סיבוב מוצא בשנת 1898
**מחלף מוצא** הוא מחלף המחבר את כביש 1 וכביש 16 ורחוב שורק בסמוך ליישובים מבשרת ציון ובית זית. המחלף הוא מטיפוס מחלף יהלום, המאפשר תנועה רציפה בכביש 1 באמצעות מנהרה שנכרתה בתוואי הדרך המשנית מתחת לכביש 1. המחלף נפתח לתנועה בשנת 1990‏, והוא נקרא על שם היישוב הסמוך מוצא שהפך מאז לשכונה בירושלים. בסמוך למחלף עובר ערוצו של נחל שורק.

היסטוריה
--------

### צומת מוצא ו"סיבוב מוצא"

באמצע שנות ה-60 הוחל בהרחבת כביש 1 לכביש דו־מסלולי עם הפרדה בין כיווני הנסיעה. בשנת 1965 הושלמה הרחבת קטע הכביש בין מוצא לירושלים ל-4 נתיבים. אחר כך הורחבה העלייה לקסטל לשלושה נתיבי נסיעה לכל כיוון בתוואי תלול מאוד. ב"סיבוב מוצא", החוצה את עמק מוצא, שלושת נתיבי הנסיעה של העלייה לקסטל צמצמו לשני נתיבים, בנוסף היה במקום צומת הכניסה ליישובי האזור מוצא, בית זית ומבשרת ציון. המקום הפך למוקד של תאונות דרכים עם הגידול במספר הרכבים המשתמשים בכביש, ואירעו בו מספר רב של תאונות דרכים קטלניות.

הפתרון שהוצע בסוף שנות ה-80, לטיפול בצומת ובסיבוב מוצא, היה לבנות כביש מהיר חדש לירושלים (כביש 45) כך שכביש 1 ישמש ככביש משני. זאת מאחר שיישור תוואי הכביש הקיים נחשב בלתי אפשרי, מסיבות הנדסיות ומחשש לפגיעה קשה בנוף. סלילת כביש 45 בוטלה אחר כך.

### הקמת המחלף

לאחר מאבק ארוך של תושבי האזור הוקמה בשנות ה-90 של המאה ה-20 מנהרה מתחת לכביש 1 במקום צומת מוצא, סמוך ל"בית האדום". עם זאת, התוכנית ליישור סיבוב מוצא, על ידי בניית גשר החוצה את העמק לא בוצעה מחוסר תקציב.

בתחילת העשור הראשון של המאה ה-21 החלו עבודות לסלילת תוואי חדש לכביש 1 דרך צפון ירושלים שכינויו היה "כביש 9 (ירושלים)", בעוד התוואי הישן משמש ככניסה למרכז העיר. פיצול התוואי הישן מהתוואי החדש נקרא מחלף שער מוריה ונבנה כמחלף "T" חלקי בסמוך למחלף מוצא המקורי. גשר ארוך וגבוה מקשר אל התוואי הישן, בעוד הכניסה לתוואי החדש עוברת מתחת לגשר. מחלף שער מוריה בעבר הווה את חלקו המזרחי של מחלף מוצא, למרות שהוא מרוחק כקילומטר מזרחה ממחלף מוצא. מחלף שער מוריה נפתח לתנועה בשנת 2007.

### יישור סיבוב מוצא

בשנת 2006 הציגה החברה הלאומית לדרכים את התוכנית לשינוי ושדרוג כביש 1, כולל מנהרה מתחת לקסטל ויישור סיבוב מוצא. ב-2010 אישרה המועצה הארצית לתכנון ולבנייה את תוכנית שבמסגרתה נבנה גשר חדש באורך של 800 מטר מעל לחלקו המערבי של המחלף, על מנת לשפר את זרימת התנועה בעיקול החד הצמוד למחלף ממערב. העבודות החלו בשנת 2013 וסיום הפרויקט המשוער היה ב-2015‏. הגשר בכיוון מערב נפתח לתנועה ביוני 2016 והכיוון הנגדי נחנך בינואר 2017. 

בשנת 2022 נחנך כביש 16, המחבר בין המחלף לשכונות דרום-מערב ירושלים.

קישורים חיצוניים
----------------

* על הכל חשבו - רק לא על הולכי הרגל, מעריב, 25 בדצמבר 1974
* יוסי לוי, "סיבוב מוצא" ־ אין ספור תאונות בגלל מהירות מופרזת, מעריב, 21 במרץ 1989
* מיישרים את סיבוב מוצא: מכרז הגשרים בכביש 1 יצא לדרך, באתר גלובס, 1 ביולי 2012

הערות שוליים
------------

1. ↑  אתר החברה הלאומית לדרכים בישראל, סעיף בדרכים / מחלפים
2. ↑  נסתיימה עבודת הסלילה בכביש מוצא־ירושלים, על המשמר, 5 באוגוסט 1965
3. ↑  על הכל חשבו - רק לא על הולכי הרגל, מעריב, 25 בדצמבר 1974
4. ↑  בן כספית, צומת ללא מוצא, מעריב, 18 בדצמבר 1988
5. ↑  יוסי לוי, עוד משאית התהפכה בסיבוב מוצא; המשטרה: "הם לא יודעים לנהוג", מעריב, 2 ביוני 1988
6. ↑  יוסי לוי, חזרו מחגיגת ברית מילה ונפגעו בתאונה קטלנית, מעריב, 17 במאי 1990
7. ↑  דורון מאירי, שוקי לבנון, מיכל קדם, האב נהרג בסיבוב המוות, אשתו וחמשת ילדיו נפצעו, חדשות, 6 באוגוסט 1990
8. ↑  רינת פרימו, סוללים כביש נוסף, חדשות, 7 ביולי 1988
9. ↑  דליה טל, ‏איציק: כביש 45 - מבן שמן לצפון מודיעין - יפגע בסביבה, באתר גלובס, 21 בפברואר 2000
10. ↑  גל ניסים, ‏פשוט נגמר הכסף, באתר גלובס, 9 באוקטובר 2003
11. ↑  ענת ציגלמן, החלה סלילת כביש גישה חדש לירושלים, באתר הארץ, 10 באוקטובר 2001
12. ↑  אבי בר-אלי, ברגע האחרון: בוטלה פתיחת כביש 9 בירושלים שהיה אמור להיחנך מחר במעמד רה"מ, באתר הארץ, 20 במאי 2007
13. ↑  צפריר רינת, מנהרה במקום הקסטל, עוד נתיב בשער הגיא, ביטול סיבוב מוצא, באתר הארץ, 10 באוקטובר 2006
14. ↑  חיים זרזר, אושרו התוכניות להרחבת כביש ירושלים-תל אביב, באתר ynet, 10 במאי 2010
15. ↑  אורן דורי, סוף ל"סיבוב המוות": גשר מוצא החדש ייפתח הלילה לתנועה, באתר TheMarker‏, 30 במאי 2016
16. ↑  ליאת בכרך, משרד התחבורה ל"כל העיר": "יש הקלה משמעותית בפקקים בכביש 1", באתר כל העיר, 18 בפברואר 2018
17. ↑  אתר למנויים בלבד אסנת ניר, מתי ייגמרו הפקקים בכניסה לירושלים? החלו העבודות להקמת כביש 16, באתר TheMarker‏, 7 ביולי 2019

|  |  |  |
| --- | --- | --- |
| **הקודם**:**מחלף הראל** | **מחלפים בכביש 1** | **הבא**:**מחלף שער מוריה** |

|  |  |  |
| --- | --- | --- |
| **הקודם**:**-** | **מחלפים בכביש 16** | **הבא**:**מחלף נחל רבידה** |